Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 186/12/5511	Žilina, 17.10.2012
EEČ : 2-43-421-2012

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno c Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
dňa 29.02.2012 v čase asi o 20.55 hod. v podchode železničnej stanice Žilina zobrala z kabelky, ktorú mala XXXXX prevesenú cez pravé rameno, sivé púzdro s kľúčmi od internátu, čím jej spôsobila škodu vo výške 3,- Eur,
lebo je nepochybné, že skutok nespáchal obvinený
Odôvodnenie:
Uznesením povereného príslušníka PZ, Železničnej polície Žilina, pod ČVS:KRP-42/Ž-ZA-2012 zo dňa 01.03.2012 bolo podľa § 199 ods. 1 Tr. por. začaté trestné stíhanie pre prečin krádeže podľa § 212 ods. 2 písm. c/ Tr. zákona a súčasne podľa § 206 ods. 1 Tr. por. vznesené obvinenie pre tento prečin XXXXX, na tom skutkovom základe, ako je uvedené vo výrokovej časti tohto uznesenia.
V priebehu prípravného konania, po vykonaní niektorých procesných úkonov, mi bol predložený spisový materiál spolu s návrhom na zastavenie trestného stíhania voči obvinenej, s ktorým som sa stotožnil.
Preskúmaním predmetného uznesenia a na vec sa vzťahujúceho vyšetrovacieho spisu som dospel k záveru, že skutok, pre ktorý bolo začaté trestné stíhanie a následne vznesené obvinenie voči XXXXX uznesením sp. zn. ČVS:KPR-42/Ž-ZA-2012 zo dňa 01.03.2012 nespáchala obvinená XXXXX. 
V priebehu vyšetrovania bola vo veci v procesnom postavení obvinenej vypočutá XXXXX, ktorá uviedla, že skutok, ktorý je jej kladený za vinu ona určite nespáchala. Ona sa na železničnej stanici v Žiline ani nenachádzala, pričom koncom mesiaca február 2012 stratila svoj občiansky preukaz č. XXXXX v meste XXXXX, o čom má aj potvrdenie. Následne poverený príslušník PZ zistil, že obvinená XXXXX nie je tou osobou, ktorá spáchala prečin krádeže na železničnej stanici v Žiline, ale muselo ísť o inú, doposiaľ nestotožnenú osobu, ktorá zneužila pri svojej legitimácií občiansky preukaz obvinenej XXXXX.
To, že obvinená XXXXX nie je tou osobou, ktorá sa dopustila tohto skutku, uviedlo pri rekognícií aj samotná poškodená.  
Podľa § 215 ods. 1 písm. c/ Tr. por. prokurátor zastaví trestné stíhanie, ak je nepochybné, že skutok nespáchal obvinený.
	Som toho názoru, že v tomto prípade je preukázané, že obvinená XXXXX nie je osobou, ktorá sa dopustila skutku tak, ako je jej to kladené za vinu v uznesení o vznesení obvinenia. 
Toto rozhodnutie nezakladá prekážku rozhodnutej veci vo vzťahu ku skutku. Týka sa iba obvinenej XXXXX.  Naďalej bude potrebné viesť vyšetrovanie vo veci podozrenia zo spáchania prečinu krádeže podľa § 212 ods. 2 písm. c/  Tr. zákona s cieľom zistiť páchateľa tohto skutku a následne rozhodnúť (v prípade ak sa páchateľ nezistí rozhodnúť v zmysle 228 ods. 1 Tr. por.).
	Vzhľadom k uvedenému som rozhodol tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Jamrich
prokurátor